香港開埠日

又叫或者 係一個每年都有嘅週年日，係指英國同大清政府嘅代表簽訂咗《穿鼻草約》之後，喺1841年1月26號，正式將香港殖民成為一個自由港，史稱「香港開埠」。另外，之前嘅殖民地政府冇將依日列為法定假期，而依家嘅特區政府都一樣冇。但係，部份公眾會每年就快1月26號或者當日，安排唔同嘅歷史講座、展覽同文化活動。

香港人大部分都講廣東話，佢哋都會叫呢一日做「開埠日」；「埠」依個字係解「碼頭」，而「開埠」嘅引申義可以解做「開放一個地方對外貿易」，所以「開埠日」呢個叫法就反映返英國獲取香港嘅初衷係想將佢開放成為一個貿易港口。另外，依個名稱亦標誌住香港唔再受制於清朝「一口通商」政策下嘅貿易禁令，喺英國管治下可以合法咁自由對外進行國際商業貿易活動。

背景 

為咗嘗試結束英國同大清之間嘅第一次鴉片戰爭，英國全權代表義律同大清欽差大臣琦善，兩位代表英清雙方經過一連串嘅談判之後，喺1841年1月達成咗一份名為《穿鼻草約》嘅臨時協議。其實義律早一年之前，已經收到佢上司巴麥尊勳爵嘅指示，要求佢獲得一啲可以經商貿易嘅島嶼，而且知道巴麥尊勳爵更想要上海旁邊嘅舟山島，但義律最後都係要求咗同確保咗將割讓香港嘅呢個條件，納入咗喺《草約》入面嘅其中一個條款裏面。去到1月20號，義律就喺澳門發佈《義律通函》將《穿鼻草約》嘅內容公開。

《草約》細節公開之後嘅四日，皇家海軍上尉卑路乍坐住戰艦硫磺號號測量香港島，並喺第二日25號朝早8點15分登陸，但佢當時冇正式將香港島屬領。不過，佢嗰時宣佈佢哋「真誠信納自己係第一批屬領者」，而且佢哋舉杯歡呼三聲祝願維多利亞女王身體健康。 

最終，海軍準將伯麥，喺海軍中隊其他軍官陪同下，喺1月26號，喺上環水坑口旁邊舉行正式屬領儀式，因此個到之後又稱為「屬領角」。當時，皇家海軍陸戰隊嘅士兵進行名為「歡樂之火」嘅嗚槍禮，而軍艦就發射皇家禮炮。英國旗升起，象徵英國管治嘅開始。

活動 

現今，新聞媒體通常會喺開埠日為佢哋嘅讀者準備歷史小測驗，而一啲非政府團體就會安排歷史講座同展覽畀公眾參加。

但紀念活動唔只限於喺香港，喺外國有眾多流散香港人居住嘅大城市亦都有舉辦開埠日活動，例如布里斯本、倫敦同墨爾本。除咗歷史展覽同講座之外，香港街頭小食攤位、小型香港音樂會以及其他文化活動亦都可以喺依啲海外嘅開埠日活動入面見到。

人權團體同社運民主人士亦會把握開埠日嘅機會，提高各界對香港各種問題嘅認知。

50週年 (金禧紀念) 

為咗慶祝開埠金禧紀念，香港郵政發行香港歷史上首個紀念郵票。但因為港府當時唔夠時間另外預備一個特別設計嘅郵票，所以就決定喺當時嘅兩仙通用郵票上面，以加蓋形式印上「1841 Hong Kong JUBILEE 1891」嘅英文字句，即係解作「1841 香港禧年 1891」，來解決問題。套郵票隨即受到廣泛歡迎。但由於發行上限只有五萬張，再加上排隊等候購買郵票嘅人士眾多，等候人士變得絕望並引發衝突。最後，混亂導致多人受傷同三人死亡。死者分別係一名荷蘭裔水手被刺死，另外兩名葡萄牙裔顧客被踩死。

除咗發行金禧郵票外，香港各地仲舉行咗一系列嘅其他慶祝活動。維多利亞港嘅軍艦鳴放皇家禮炮致敬。跑馬地快活谷進行閱兵儀式。聖公會同天主教座堂進行特別崇拜。香港大會堂舉行公眾舞會。德國會所舉行音樂會。亦有唔同嘅體育比賽，其中包括木球同射擊比賽。部份船主亦喺佢哋嘅船隻上面掛上燈飾。

100週年 

1941 年係香港開埠一百週年，但慶祝活動並唔似 1891 年嘅金禧紀念一樣咁廣泛同充滿活力，因為當時嘅歐洲一早就被二戰所吞沒，而日本入侵香港嘅可能亦迫在眉睫。

香港郵政為咗慶祝開埠一百週年紀念，特別發行咗一套六款嘅紀念郵票。依套郵票以唔同嘅本地景點同風景為特色，展示香港作為英國殖民地過去100年嘅發展。套郵票係本地設計，並最初打算提早喺1940年10月發行，但因為延誤關係，最後喺第二年嘅2月26號先至開售，啱啱好過咗一百週年一個月。

英國著名雕塑家Gilbert Ledward，為慶祝香港開埠一百週年紀念，以英國國王佐治六世鑄造咗一座銅像，依家放喺香港動植物公園入面。

立法局亦一致通過一份名為《忠於吾皇》嘅決議案，慶祝香港開埠一百週年。審議決議案期間，羅文錦爵士本身作為一名歐亞混血律師，特別表明代表議會嘅其他華裔議員表示讚成通過依份決議案。

180週年 
2021年係開埠日180週年。由英國國會議員羅信岱領頭嘅一班下議院議員就住呢次週年紀念提出咗冇約束力嘅《第1382號動議案》。

另一組英國議員同社運人士聯同重光團隊合作製作YouTube短片，來紀念開埠180週年，佢哋並藉依個機會聲援香港人所需要面對嘅民主同人權問題。

爭論 
唔少人喺香港將開埠日等同為香港嘅生日，但就唔係每個人都認同依個講法。

認為開埠日係香港生日嘅人，一般都將近代香港嘅成就歸功於喺開埠日開始嘅英國管治。

但反對者就視1841年1月26號為中國歷史上恥辱嘅時刻，有時仲標籤嗰啲認為應該慶祝開埠日嘅人，係反中國或者甚至係分離主義者。同樣，有啲人認為咁做係等同戀殖。

名稱及詞源

粵語 

開埠日嘅「埠」字，會意兼形聲，係由「土」字邊，加上一條連接土地而本意代表階梯嘅「阜」字組成，發音「阜」，係描述本身可以畀船隻停泊嘅「碼頭」。「埠」字之後又引申為商船貿易往來進行生意買賣嘅港口，再繼而解作大城市。

所以，「開埠」就係指將一個地方開闢建立為一個商埠，一個可以同外國通商嘅城市。

另外，香港唔係唯一一個地方，稱呼英國人去開闢殖民地嘅歷史事件為「開埠」，新加坡同澳洲等地都有同樣嘅講法。

英語 

有唔少地方會以英文動詞「found」，意思即係「建立；開創；鋪設地基」，以及相對應嘅動名詞「founding」或者名詞「foundation」，嚟稱呼英國人去到當地開埠或者開闢殖民地嘅歷史事件。部份地方即使已經脫離英國管治，官方仍然會維持相關嘅用字講法，例如新加坡開埠「the founding of Singapore」、諾福島建立日「Norfolk Island Foundation Day」等等。但亦有前英國殖民地早年會專稱甚至立法定名英國人最初到達當地嘅日子為「Foundation Day」，但去到近代就因為唔同原因而改名，例如澳洲日以及西澳洲日。

而香港方面，1997年之後早期，香港部份官方文件仍然會使用「was founded」、「founding」或者「foundation」，去作為香港開埠嘅對應英文用字描述，例如法庭判詞、立法會紀錄等等。而本地及國際英文新聞媒體亦同樣會用相同嘅字眼。

英文「found」一字本身源自拉丁文名詞「fundus」演變而嚟。本意係指「底部、基礎」，之後變為拉丁文動詞「fundāre」，解作「為一件事物奠定基礎」，再經由古代法文單字「fonder」傳入英文。

香港
香港史
香港殖民地史
香港政治
香港政治史
英國史
香港文化
香港節日
1月節日
1月26號